Netcare ondersoek ‘werker’ wat glo hond langs pad wou losDie foto wat op Facebook versprei word. Netcare 911 probeer vasstel of ŉ vrou wat glo gepoog het om ’n hond langs ’n pad in Boksburg af te laai, wel ’n werknemer is en indien dit die geval is, sal stappe gedoen word. ’n Facebook-plasing met ’n foto van ’n vrou in ’n Netcare-uniform wat glo ’n hond langs ’n pad wou aflaai, word tans wyd versprei. Die vrou het die hond terug in haar motor gelaai en weggery nadat sy gekonfronteer is, word in die plasing beweer. Volgens Netcare 911 is hy bewus gemaak van die voorval wat Maandagmiddag plaasgevind het. “Netcare aanvaar of verdra geen vorm van dieremishandeling nie, aangesien dit in stryd met ons waardes is. “Ons probeer vasstel of hierdie persoon ’n personeellid is, en sal die nodige stappe doen, in ooreenstemming met ons menslikehulpbron-protokolle, teen haar of enige werknemer wat hul op so ’n betreurenswaardige wyse gedra.”